**Referat af generalforsamling Kreds 6, 2025**

Afholdt onsdag den 9. april 2025 kl. 17.00-18.15 på Hotel Kirstine, Næstved

Antal stemmeberettigede: 48 inklusive kredsbestyrelsen

Dagsorden ifølge vedtægterne:

1. Valg af dirigent

*Ad: Bestyrelsen foreslår formand for Frie Skolers Lærerforening,*

*Monica Lendal Jørgensen og det bliver valgt uden indsigelser.*

*Det konstateres, at Indkaldelse og dagsorden er udsendt rettidigt, så mødet er gyldigt og forsamlingen er beslutningsdygtig.*

*Der er ikke indkomne forslag, så punktet omkring dette ikke en del af dagsordenen.*

2. Valg af referent og valg af stemmetællere

*Ad: Tine Ermose / Svenstrup Efterskole er valgt til referent.*

*Lars Kjeldgård / Vinde Helsinge Friskole og Lone Nielsen / Vor frue Skole er valgt til stemmetællere.*

3. Fastsættelse af forretningsorden

*Ad: Det bemærkes, at valg til kredsbestyrelsen foregår ved skriftlig afstemning.*

 *Forretningsordenen godkendes.*

4. Kredsbestyrelsens beretning v. formand Karen Pedersen

*Ad: Beretningen kan læses på Kreds 6’ hjemmeside og også vedlagt som
bilag 1 til dette referat.

Beretningen er enstemmigt vedtaget.*

5. Regnskabsaflæggelse v. kasserer og kredsbestyrelsesmedlem Lea Enggård

Ad: *Det kan tilgås på Kreds 6’ hjemmeside og gennemgås ved Lea Enggård. Regnskabet for 2024 er godkendt af revisionen.*

*Der er brugt flere penge i foreningen i det forgangne år, hvilket hænger sammen med, at medlemstallet er steget.*

*Da kredsen maximalt må have en egenkapital på 150t, er der blevet tilbagebetalt ca. 13t til hovedforeningen ved årets afslutning.*

 *Udgifterne til kredsbestyrelsesmøderne er steget betydeligt, hvilket bunder i, at Kreds 6 i 2024 har været vært for et fælles møde mellem kreds 6, 7 og 8, hvor en konsulent var inviteret til at facilitere. Tidligere år har henholdsvis kreds 7 og 8 stået for et lignende arrangement.*

*Medlemsmøder -og kurser er over budget, bl.a. havde kredsen inviteret Imran Rashid, hvilket var et stort tilløbsstykke og derfor blev dyrere end forventet; men dejligt at et arrangement kan trække medlemmerne til.
 Det er forsøgt at lægge medlemsmøder i forlængelse af TR-E, således sidstnævnte er blevet betydeligt billigere.*

*Der er ingen spørgsmål eller kommentarer til regnskabet.*

6. Valg af næstformand.

*Ad: Rettidig og eneste kandidat: Jakob Johansen / Herfølge Friskole*

 *Jakob Johansen er valgt og fortsætter.*

7. Valg af kredsbestyrelsesmedlem

*Ad. Rettidige kandidater:
Tine Ermose, Svenstrup Efterskole*

*Jeppe Behrendt Bendsen fra Gørlev Idrætsefterskole.*

*Begge kandidater har fået tid til at præsentere sig selv, hvorefter stemmerne bliver talt op. Der er 48 stemmeberettigede til stedet.*

 *Stemmefordeling: 1 blank stemme*

 *18 stemmer/Jeppe*

 *29 stemmer/Tine*

 *Tine Ermose vælges til medlem af kredsbestyrelsen for en 2-årig periode*.

8. Valg af to suppleanter til kredsbestyrelsen

Ad: *Der er ingen rettidigt indkomne kandidater*

*Der stilles op fra gulvet: Camilla Snack Rasmussen / Sorø Privatskole vælges som 1. suppleant og Anne Marie Sørensen / Vinde Helsinge Friskole vælges som 2. suppleant.*

9. Valg af to revisorer og to revisorsuppleanter.

Ad: *Rettidige opstillere til revisionsposter:*

*1. Dorthe Kongensgaard / Helms skole er valgt*

*2. Annette Blaabjerg /Herfølge Friskole er valgt*

*3. 1. Revisorsuppleant: Per Crone Rasmussen, Hårslev Efterskole er valgt*

*4. 2. Revisorsuppleant: Der er på dagen ingen opstillet fra gulvet, så det vedtages, at kredsen undværer en 2. revisorsuppleant.*

10. 2. behandling af budgettet for 2025 v. kasserer og kredsbestyrelsesmedlem Lea

Enggård

*Ad: Kredsens hovedforeningen øger tilskuddet for 2025, da medlemstallet er steget.*

 *Samtidig stiger udgifterne til honorar samt kredsbestyrelsesmøder.*

*Medlemsmøderne stiger også, da kredsen gerne vil bruge flere midler på medlemmerne.*

*Der budgetteres med ca. 29t i underskud grundet repræsentantskabsmøde i november.*

*Budgettet er enstemmigt vedtaget.*

11. 1. behandling af budgettet for 2026 v. kasserer og kredsbestyrelsesmedlem Lea

Enggård

*Ad: Budgettet for 2026 er enstemmigt vedtaget.*

12.  Eventuelt.

*Ad: Intet at notere til eventuelt.*

Dirigentens underskrift: Referentens underskrift:

*Monica Lendal Jørgensen* *Tine Ermose*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bilag 1:

Beretning for Frie Skolers Lærerforening kreds 6, 9. april 2025 ved Karen Pedersen

 

Beretning for Frie Skolers Lærerforening kreds 6, 9. april 2025

”Me-We”

Sådan lyder det måske korteste digt der nogensinde er skrevet. Forfatteren er Muhammed Ali, den store bokser. Prøv lige at lytte til det en gang til:

”Me-We”

Når vi er samlet her i aften, er vi både ”me” og ”we”. Jeg er mig, og du er dig, og det er vi aldrig i tvivl om, men når du og jeg er samlet her, så bliver et vi. Et vi, der strækker sig langt længere end mig og dig. Vi er lige nu Frie Skolers Lærerforening, vi er kreds 6.

Måske tænker du nu, at det er en lidt højtravende måde at begynde en beretning på, men jeg håber, at det giver mening inden min beretning ender.

Jeg er lærer. Du er lærer og sammen skal vi passe godt på vores profession. Jeg oplever flere og flere lærere, der er udfordret i deres hverdag. Udfordrede af et stigende forældrepres fra forældre, der ud fra et ønske om at gøre det bedste for deres barn, ikke nødvendigvis ser fællesskabet. Vi ser tallene i vores trivselsundersøgelse: Godt 60 % af vores medlemmer føler, at forældrene lægger et stort følelsesmæssigt pres på dem. Som lærere ved vi, at fællesskabet er afgørende for elevernes trivsel. Ja, faktisk ved vi, at fællesskaber er vigtige for alle menneskers trivsel. Trivselskommissionen har i februar fremlagt 37 punkter til at fremme trivsel – og fremme den gennem robusthed til livet. De er inddelt i 8 underpunkter, hvor der er anbefalinger fra at gøre det økonomisk muligt for flere at komme på efterskole- og højskoleophold, til mobilfri grundskole, revidering af karakterskalaen og en tidssvarende pædagogisk praksis i skolen, hvad det sidste så end skal betyde? Kommissionen har også fået det opdrag at gøre anbefalingerne udgiftsneutrale – og det er der jo ikke meget politik i, og sikkert heller ikke bedre trivsel, men det er nu en helt anden og længere snak! Men vi mærker alle at lærerrollen er under forandring. Følelsen af med mellemrum at være mere specialpædagoger end lærer i ”gammeldags” forstand bliver oftere italesat – i hvert fald tænker jeg, at nogle af mine tidligere lærere fra min grundskolegang i 80´erne og starten af 90´erne ville have svært ved at genkende vores nutidige hverdag på skolerne. Engang var læreren en velanset og højt agtet person i samfundet, og i dag føler vi os oftere som lysende skydeskiver en måneløs nat: Alle har gået i skole, så alle har en mening om det, vi laver. Men hvor er respekten for vores profession, hvor går grænserne for, hvad forældre kan blande sig i, og hvordan står vi fast på, at vi har uddannelsen og i den grad kompetencen til at varetage vores job? Måske er det tid til, at vi skal udnytte vores vi. Vi skal tale vores profession op, vi skal støtte hinanden i at holde fast i en læringsdagsorden, og vi skal måske kæmpe for at sætte psykisk arbejdsmiljø ind i overenskomsten? Vi må kræve, at vores ledere og vi står sammen om og får ro til at drive og bevare den skole, som vores værdier står for, og at vi kan sætte en lærings- og værdidagsorden, der rimer på lige præcis vores frie skoles særkende. Værdier som respekt, rettigheder, omsorg og demokrati skal tillæres og forsvares. Så passer vi på de frie skoler sammen.

Der er mange andre end forældre, der har meninger om vores skoler. Ofte får vi skudt i skoene både fra undervisningsministeren og diverse journalister, at vi ikke løfter det sociale ansvar, at vi sorterer i elever og at vi kun er for de bemidlede. Vores sektor benævnes ofte samlet som ”privatskoler” med en forvrænget eller ligefrem nedladende tone. Jeg har i mange år undret mig over den fortælling og begrædt tonen. Netop derfor blev jeg på vores skolers vegne så utroligt glad, da jeg læste Peter Bendix og Maren Skottes indlæg i Skolemonitor i november 2024. Vores sektor enkeltintegrerer hele 3,4 % af elever med specialundervisningsbehov. Det tal er kun 0,9 i folkeskolerne, da de resterende 3,9 % går i specialklasser, hvilket vi ikke må oprette. Vores skolesektor optager lige nu ca. 10 % flere elever med særlige behov om året – og derfor er det vigtigt, både at vi får fortalt den rigtige historie, og at vi får de midler, der skal til for at løfte den store opgave, som vi er gode til og med rette kan bryste os af. Det kræver ressourcer – både faglige og pædagogiske – at rumme de mange elever, der kræver noget særligt. Dertil kommer udfordringerne med, at adgangen til hjælp og sparring i PPR ikke er ens i alle kommuner. Systemet er presset, og vi er pressede, men vi løfter i flok og den fortælling må vi stå sammen om.

Som fri skole skal vi som minimum ”stå-mål-med” folkeskolen. Det ved vi - og det gør vi. Måske nogle af os ser på frisættelsen af folkeskolen og bliver nervøse for vores skoleform? For mig at se, er det vigtigt, at vi har en stærk folkeskole i Danmark. Det er essentielt for, at vi kan være reelt frie og ikke bliver underlagt mere styring end godt er. STUK (Styrelsen for Undervisning og Kvalitet) rasler ind i mellem med sablerne om, hvad de mener, giver kvalitet i skolen. De har fx meninger om tilsyn og hvilke parametre, der skal vurderes på, men vi skal holde fast – og det gør vi i samarbejde med skoleforeningerne. Folkeskolen bliver aldrig fri som vores frie skoler og der vil med mine briller også i fremtiden være brug for både ”dem” og ”os”. De nye fagplaner er også på vej, og vi i Frie Skolers Lærerforening holder øje med, at de også lader os være frie skoler og giver rum for, at vi kan stå mål med uden snærende bånd også i fremtiden.

Senere i aften skal vi tale om OK26, og her er vi afgørende. Vi kommer længere, når vi bruger demokratiet, og når vi er mange, der står sammen. Og det er måske mere vigtigt som verden ser ud lige nu, end det nogensinde har været før? Løn har i mange år været kravet for alle fagforeninger, men måske er det tid til, at vi også skal tænke anderledes? Vi kan se på overenskomsterne på det private område, der er forhandlet her i februar 2025, at større fleksibilitet bl.a. er ønsket og opnået. Den kommer i mange former og udgaver, men det giver værdi, at vi kan tage med vores gamle forældre på sygehuset til de svære samtaler eller holde fri med vores børn – og hvem ved: børnebørn - så længe de er syge. Andre ønsker kunne være et loft over undervisningstimetallet som i Sverige, eller måske mere ret til uddannelse. Det ligger i tiden, at vi skal drømme stort! Vi må tro på, at for at vores børn skal overtage et arbejdsliv, der ikke slider medarbejderen op, så skal vi lægge de første sten – ligesom vores olde- og tipoldeforældre gjorde før os – ledt sikkert på vej af bl.a. Louis Pio. Det var begyndelsen på et langt sejt træk – som endnu ikke og aldrig bliver tilendebragt. Jeg glæder mig til at drømme om det allerbedste lærerliv sammen med jer og høre jeres tanker og diskussioner efter middagen i dag.

Og for at blive i den politiske verden: Det var for alle os i Frie Skolers Lærerforening et hårdt slag, da regeringen, støttet af SF og Dansk Folkeparti en sen tirsdag aften i februar – og lige inden præsentationen af det store forsvarsforlig – gav 10. klasse dødsstødet fra 2030 bl.a. for, at EPX kan finansieres. Der er et spinkelt håb, at en ny regering inden 2030 kan ændre teksten, men hvis vi når at få 50.000 underskrifter på vores borgerforslag om at bevare 10. klasse, inden det udløber, ja, så skal det tages op på Christiansborg. Men mange ser nok glasset halvtomt og maven er øm efter slaget. Vi kan håbe, at tilskuddet til efterskolernes 10. år i fremtiden opretholdes, så det er en overkommelig økonomisk udskrivning at have sit barn på en efterskole. At tilskuddet allerede er varslet nedgraderet med en uge til 41 ugers skole fremfor 42 ugers undervisning, tales der ikke så meget om. Jeg glæder mig dog over, at de internationale skoler kan opretholde deres Year 11, så vi kan bevare det internationale skolesystem også på dansk jord. Om nedlæggelsen af 10. klasse på sigt vil give udfordringer for grundskolens 8. og 9. klasser vil tiden vise. Krystalkugler er ikke hvad de har været! Det er desværre svært at spå om fremtiden, men jeg kan frygte, at en eventuel ændret tilskudsmodel til det 10. skoleår på sigt vil ændre elevsammensætningen på efterskolerne og deraf også i grundskolens 8. og 9. årgang. Vi må stå sammen om de unge - for de unges skyld.

Kunstig intelligens har for alvor gjort sit indtog i skolen. Vi taler om, hvordan vi undgår at elever snyder, samtidig med at mange lærere bruger kunstig intelligens på daglig basis i deres forberedelse. Det er mulighedernes land – og dermed også begrænsningernes. Nogle mener endda, at læreren snart bliver overflødig. Simpelthen kørt til stort brændbart sammen med andre kulturfærdigheder som fx læsning, så vi der kan blive forenet med håndskrivningen, der nærmest allerede nu er en saga blot, hvis man skal tyde de kragetæer, eleverne nedkradser. Vores undervisningsminister sætter offentligt spørgsmålstegn ved 20 minutters læsning og plæderer for, at man jo kan lytte til en lydbog i stedet. Men her må vi stå fast! Læreren vil til alle tider være den, der har den didaktiske og pædagogiske kompetence. Vi leder et klasserum- og uden den ledelse, ingen læring. Vi skal overveje, hvordan og hvorfor vi ønsker digitale kompetencer, og vi skal i den grad lægge vægt på, at vi kan tilføre elever noget særligt, som skærmene ikke kan. Digitalisering i sig selv giver ingen læringsværdi. Den skal underlægges didaktik og pædagogik og tilpasses formålet med den læring, der er på dagsordenen. Vi skal klæde vores børn og unge på til at tage magten over teknologien, så de er bevidste om deres valg. Vi skal tage ansvar for at sørge for, at vores basale værdier som åndsfrihed, ligeværd og demokrati også er værdier, vores efterkommere værner om. På vores frie skoler har vi muligheden for at have skoler med stor digital vægt og skoler, der ikke vægter det digitale. Det udbud baserer vi på drøftelser og værdier på den enkelte skole og sådan skal det blive ved med at være i fremtiden.

Her i kredsen blev vi et vi, da vi sammen fejrede ”Lærerens Dag” på Hotel Scandic i Ringsted. Anne-Mette Sohn Jensen, cand-pæd i pædagogisk psykologi, gav os både brugbare værktøjer og indsigt med sit foredrag med titlen ”Sådan forebygger du omsorgstræthed”. Vi lærte forskellen på empati og compassion, hvor vi i empatien ”føler med”, ”føler vi som” i compasssion. Den skelnen kan vi bruge i vores daglige arbejde for at passe på os selv. Vi lærte også om følelsen age-otori (som er et japansk ord for følelsen af at have lyst til at græde efter en klipning ved frisøren, mens man ved, at man må holde tårerne tilbage) og om at opnå balance mellem indtægter og udgifter i kroppens budget. Det er ikke første gang, at vi har dette tema på plakaten – og det er næppe sidste gang. For vores faglighed er didaktikken og pædagogikken, samtidig med at vores faglighed også er omsorgen og relationen til barnet og den unge. Vi håndterer på daglig basis både vores fagfaglige sider med de krav der dertil hører, og vi står først for til de svære samtaler med de børn og unge, der er bange for at krigen kommer, er bange for at miste deres syge far eller som har brug for anden støtte til at klare hverdagen her-og-nu. I arbejdsmiljøbekendtgørelsen står der, at vi ikke må blive syge af at gå på arbejde. Vi ved, at høje følelsesmæssige krav kombineret med enten stor arbejdsmængde og tidspres eller arbejdsrelateret vold giver nogle langt større risici for langvarigt sygefravær og depressive symptomer, end hvis vi ”kun” oplever en af delene.

Derfor var det også et tema for kredsens arbejdsmiljørepræsentanter og tillidsrepræsentanter og -suppleanter, da vi mødtes i marts på Hotel Klinten i Rødvig. Det er vores håb, at vi med uddannelse og fokus kan hjælpe til, at der på skolerne arbejdes målrettet med dette emne. Vi ser nemlig i trivselsundersøgelsen af medlemmerne i Frie Skolers Lærerforening, at samlet set godt 80% i ”meget høj grad” og ”i høj grad” oplever elever, der stiller høje følelsesmæssige krav til os. Det tager vi meget alvorligt i Frie Skolers Lærerforening, og det oplever vi også, at de tillidsvalgte gør. Det er vores håb, at I sammen med de tillidsvalgte på skolerne får etableret nogle gode aftaler og retningslinjer for dette.

Vi har også holdt efteruddannelse om forhandling for vores tillidsrepræsentanter. Uanset om vi er lærere, tillidsvalgte eller politikere, så skal værktøjskassen holdes ved lige. Jeg håber, I synes, at vi i kredsen tilbyder jer brugbare og meningsfuld inspiration, og jeg vil gerne benytte lejligheden til at opfordre til, at du som menigt medlem bruger din stemme og din indflydelse til at spille os rigtigt gode. Vi er afhængige af dig.

Til sidst vil jeg gerne bringe en tak. Tak til alle medlemmer i kredsen. Tak for at du er med på vores hold, og tak for at du synes, at det gør en forskel at være organiseret. Tak til kredsens tillidsvalgte, tillidsrepræsentanter, tillidsrepræsentantsuppleanter og arbejdsmiljørepræsentanter. Tak for at I vil gå de ekstra skridt for jeres kolleger og ledelser, så I sammen får opbygget en rigtig god fri skole. Det er en stor glæde og inspiration at møde jer alle i forskellige sammenhænge. Tak til revisorerne og kredsbestyrelsessuppleanterne, der lægger både tid og interesse i bestyrelsesarbejdet. Sidst men slet ikke mindst: Tak til hele kredsbestyrelsen: Tak for året, der er gået. Tak for jeres opbakning, tålmodighed og samarbejde med mig. Jeg sætter stor pris på jer alle hver især! Jeg hilser et nyt bestyrelsesår velkommen, og jeg glæder mig til det fortsatte samarbejde med jer alle.

Jeg vil slutte som jeg begyndte:

Me – We

Tak for at I er med - også i aften! Sammen passer vi på dig og de frie skoler

Hermed er beretningen åben for forsamlingens debat. Tak!